CELEX: 62021TN0585
Language: lv
Date: 2021-09-09 00:00:00
Title: Lieta T-585/21: Prasība, kas celta 2021. gada 9. septembrī – Zásilkovna/Komisija

29.11.2021   
            
            
               LV
            
            
               Eiropas Savienības Oficiālais Vēstnesis
            
            
               C 481/31
            
         
      Prasība, kas celta 2021. gada 9. septembrī – Zásilkovna/Komisija
      (Lieta T-585/21)
      (2021/C 481/44)
      Tiesvedības valoda – angļu
      
         Lietas dalībnieki
      
      
         Prasītāja: Zásilkovna s. r. o (Prāga, Čehijas Republika) (pārstāvis: R. Kubáč, jurists)
      
         Atbildētāja: Eiropas Komisija
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  atcelt Komisijas lēmumu lietā SA.55208 (2020/C) – Czech Post USO kompensācija par 2018.–2020. gadu, kurš ietverts i) 2021. gada 9. jūlija un ii) 2021. gada 31. augusta vēstulēs un ar kuru daļēji ir noraidīta prasītājas 2019. gada 8. novembra sūdzība par Česká pošta s.p. veikto tās komercdarbības šķēršsubsidēšanu;
               
            
                  —
               
               
                  piespriest Komisijai segt savus, kā arī atlīdzināt prasītājas tiesāšanās izdevumus.
               
            
         Pamati un galvenie argumenti
      
      Prasības pamatošanai prasītāja izvirza divus pamatus.
      
                  1.
               
               
                  Ar pirmo pamatu tiek apgalvots, ka Komisija esot pieļāvusi acīmredzamu kļūdu, secinot, ka Czech Post šķēršsubsidēšana nav valsts atbalsts atbilstoši LESD 107. panta 1. punktam.
                  
                              —
                           
                           
                              It īpaši tiek argumentēts, ka Czech Post šķērssubsidēšana esot nevis papildjautājums procedūrā lietā SA.55208 (2020/C), kas attiecas vienīgi uz 2018.–2022. gadu, bet atbilstoši LESD 107. panta 1. punktam nesaderīgs atsevišķs valsts atbalsts, kas jau tika sniegts vēlākais 2013.–2017. gadā (bet ļoti iespējams, ka jau agrāk), kas tad Komisijai ir rūpīgi jāizvērtē atsevišķā administratīvā procedūrā. To atbalstot arī Komisijas iepriekšējā prakse. Tomēr Komisija esot kļūdaini secinājusi, ka šī šķērssubsidēšana vispār nav valsts atbalsts.
                           
                        
            
                  2.
               
               
                  Ar otro pamatu tiek apgalvots, ka Komisija esot pārkāpusi būtiskas procedūras prasības, jo tās lēmums neuzskatīt Czech Post šķērssubsidēšanu par atsevišķu valsts atbalstu neesot pienācīgi pamatots.
                  
                              —
                           
                           
                              It īpaši Komisija neesot norādījusi pienācīgu apstrīdētā lēmuma pamatojumu. Līdz ar to Komisija esot pārkāpusi būtiskas prasītājas procesuālās tiesības, jo visām ES iestādēm esot pienākums norādīt pamatojumu attiecīgam pasākumam, lai nodrošinātu tā pārskatāmību tiesā.